《王圣涂二亭歌》
宋代·黄庭坚

营丘之下，有宅有田。
梨枣兮觞豆，耘耔兮为年。
鶪栖埘兮羊豕在牧，课儿子兮蓺松菊。
炙背兮墙东，梦覆舟兮涛且风。
洋之回兮可以驾，孙甥扶舆兮父老同社。
洋之水兮可以舟入，鸥鸟兮与之游。
一世兮蜉蚁，桑榆兮憖可收。
从此休兮，公谁黄发之休。
伟长松兮卧龙蛇，阅千岁兮不改其柯。
震雷不惊兮，谁欲休之以蜩蛭。
下有锦石兮可用杯勺，云月供帐兮万籁奏乐。
石子磊磊兮涧谷纵横，春月桃李兮士女倾城。
时雨霖兮忽若海潦收，无事兮我以观万物之情。
儿时所蓺兮桃李纤纤，随世风波兮吹而北南。
昔去兮拱把，今归兮与天参。
与古人兮合契，树如此兮我何以堪。
鸿冥冥兮或在洲渚，有心於粒兮弋者所取。
飞冥冥兮渺万里而绝，去薮泽之罗者兮官予落羽。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。